PINLIG TAP: Tromsø er ute av Europa League etter å ha gått på et pinlig tap hjemme mot det færøyske laget Vikingur. Her er trener Steinar Nilsen etter cup-kampen mot Bodø/Glimt i juni. Foto:Rune Stoltz Bertinussen,NTB scanpix

Tromsø sendt ut av Europa av færøysk lag: Tjærnås: - Særdeles skuffende

(Tromsø - Vikingur 1-2, 1-2 sammenlagt) Tromsø gikk på et pinlig hjemmetap mot det færøyske laget Vikingur og er med det ute av Europa League.

Oppdatert 24. juli 2014

Artikkelen er over seks år gammel

- Det er særdeles skuffende at et norsk blir slått ut av et lag fra Færøyene. Det kan skje arbeidsuhell i en enkelt kamp, men over to kamper skal de greie å slå dem. TIL har gjort det godt i Europa tidligere, men dette var stusselige saker, sier C More-ekspert Lars Tjærnås til VG etter kampen.

Ingen av lagene maktet å score i den første omgangen, men tre minutter før hvilen ble Tromsøs Jonas Johansen sendt i dusjen etter å ha pådratt seg direkte rødt kort.

Men selv med en mann mindre tok Tromsø ledelsen like etter hvilen. Simen Wangberg scoret etter 52. minutter og ting så ut til å gå «Gutans» vei.

Vikingurs Bardur J. Hansen ville det imidlertid annerledes og satt inn 1-1-målet etter timen spilt. Gjestene var da videre på bortemål. Et drøyt kvarter etter tok Vikingur ledelsen da Halldur Hansson scoret. Tromsø klarte aldri å svare, og er med det ute av Europa League.

Haugesund røk også ut

SLÅTT UT: Jostein Grindhaug og Haugesund ble slått ut av Europa League etter å ha tapt 2-3 sammenlagt mot FK Sarajevo. Her er Grindhaug avbildet i oppgjøret mot Sandnes Ulf i mai. Foto:Carina Johansen,NTB Scanpix

Haugesund hadde et bra utgangspunkt før hjemmemøtet med FK Sarajevo, men måtte gi tapt mot et effektivt bosnisk lag.

Jostein Grindhaugs menn lå under 2-0 etter den første omgangen. Haugesund hadde flere store muligheter, men fikk aldri nettkjenning.

Men bare minutter etter sidebyttet ble Alexander Stølås klippet ned i Sarajevo-feltet og dommeren pekte helt korrekt på 11-metersmerket.

Maic Sema var iskald fra straffemerket og da sto det 2-2 sammenlagt. Haugesund måtte likevel ha et mål til da Sarajevo ledet på bortemål, og skapte flere store muligheter uten å finne nettmaskene.

Håpet ble imidlertid tent for fullt da Sarajevos Dzemal Berberovic ble vist sitt andre gule kort for kvelden ti minutter før ordinær tid. Men bare tre minutter etter utvisningen var det i praksis over da Sevko Okic økte til 3-1 for gjestene.

Det ble også sluttresultatet, og dermed er Europa League-eventyret ute for denne gang for Haugesund.

Molde enkelt videre

Molde gikk enkelt videre til 3. kvalifiseringsrunde i europaligaen etter 1-1 borte mot Gorica torsdag kveld.

Molde vant hjemmekampen 4-1 og var aldri i nærheten av å leve farlig mot det slovenske laget.

Agnaldo ga bortelaget ledelsen fire minutter etter pause, og selv om Gorica utlignet gjennom Alen Jogan da det var spilt 63 minutter var det plankekjøring for Tor Ole Skulleruds menn.

Etter 77 minutter fikk Molde det enda enklere. Da ble Amedej Vetrih vist ut med direkte rødt kort.

Med avansement skal Molde spille i konfliktherjede Ukraina i neste runde. Da møter de Zorja Lugansk som gikk videre med 5-1 sammenlagt mot albanske Laci.

(VG/NTB)

Publisert: 24.07.14 kl. 19:57 Oppdatert: 24.07.14 kl. 22:25

Mer om Europa League